
Р Е Ш Е Н И Е
№ РС-507-18-029
Днес, 22.05.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник-председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество и е образувано като сигнал с рег. № ЦУ-01/С-507/23.10.2018г.
Сигналът е подаден против Десислава Иванова Любенова заемала длъжността Изпълнителен директор на „Специализирана болница за активно лечение – ***“ АД, ЕИК ***, гр. С.
По същество, твърденията в сигнала са, че Десислава Любенова, в качеството си на Изпълнителен директор на „СБАЛ ***“ АД не е подала в срок до 08.06.2018г. декларация по ЗПКОНПИ. Любенова е освободена като изпълнителен директор, което обстоятелство е вписано на 08.06.2018г. Десислава Любенова живее във фактическо съжителство с Н.Г.М. – собственик на фирма „***“ АД, ЕИК ***, като е следвала да подаде декларация и за имуществото на М. „***“ АД е публично дружество и от значение за обществото и инвеститорите е да се установи дали чрез свързани фирми и фиктивни финансови операции дружеството не се източва от офшорни фирми, които са собственост на Любенова.
Към сигнала не са приложени доказателства.
При проверката относно допустимостта на сигнала е установено, че същият не отговаря на изискванията на чл.48, ал.1, т.3 от ЗПКОНПИ. В тази връзка, при спазване на процедурата по чл.30, ал.2 от АПК, сигналоподателят е редовно уведомен за констатираните нередовности, но същите не са отстранени.
С оглед твърденията в сигнала, Комисията е изискала и събрала следните доказателства: писмо вх. №ЦУ-01/14433/05.11.2018г. на КПКОНПИ с приложения – заверено копие на Договор №22-3310/22.05.2018г. за оказване на болнична помощ по клинични пътеки между „Специализирана болница за активно лечение – ***“ АД и НЗОК/СЗОК, заверено копие на Договор №22-3310/09.05.2017г. за оказване на болнична помощ по клинични пътеки между „Специализирана болница за активно лечение – ***“ АД и НЗОК/СЗОК, аналитична ведомост от 01.01.2018г. вкл. за изплатени суми на СБАЛ „***“ АД, заверени копия на фактури за заплащане на извършена болнична медицинска дейност по сключените договори №22-3310/09.05.2017г. и №22-3310/22.05.2018г., дейност по клинични пътеки, вложени медицински изделия, които се заплащат извън цената на КП и лечение на чужди граждани, заверено копие на писмо от „***“ АД, относно потвърждение на извършените плащания.
Служебно е направена справка в НБД „Население“ и Търговски регистър.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени имена, ЕГН и адрес.
С Протокол  от заседание на Съвета на директорите на „Специализирана болница за активно лечение – ***“ АД от 21.07.2010г. Десислава Иванова Любенова е избрана за изпълнителен директор на дружеството и е овластена да го представлява и управлява.
От служебно направената справка в Търговски регистър се установи, че Десислава Иванова Любенова е вписана като представител на „Специализирана болница за активно лечение – ***“ АД на 03.08.2010г.
С Протокол от заседание на Съвета на директорите на „Специализирана болница за активно лечение – ***“ АД от 30.05.2018г. Десислава Иванова Любенова е освободена от длъжност като изпълнителен директор на дружеството. Това обстоятелство е вписано в Търговския регистър на 10.06.2018г.
На 09.05.2017г. между „Специализирана болница за активно лечение – ***“ АД и НЗОК, представлявана от директора на СЗОК е сключен Договор №22-3310/09.05.2017г. за оказване на болнична помощ по клинични пътеки. Договорът е влязъл в сила от 01.04.2017г., като за една клинична пътека влиза в сила от 09.05.2017г. Със същия НЗОК се задължава да заплаща дейностите по оказване на медицинска помощ по клинични пътеки на „Специализирана болница за активно лечение – ***“ АД.
На 22.05.2018г. между „Специализирана болница за активно лечение – ***“ АД и НЗОК, представлявана от директора на СЗОК, е сключен Договор №22-3310/22.05.2018г. за оказване на болнична помощ по клинични пътеки. Договорът е влязъл в сила от 01.04.2018г. Със същия НЗОК се задължава да заплаща дейностите по оказване на медицинска помощ по клинични пътеки на „Специализирана болница за активно лечение – ***“ АД.
Видно от представената справка от СЗОК в периода 10.01.2018г. – 26.10.2018г. СЗОК е извършила плащания по сключените договори.
От справка в Търговския регистър се установи, че Десислава Иванова Любенова е член на Управителния съвет на „***“ АД, ЕИК *** от 09.10.2018г.
От справка в Търговския регистър се установи, че Н.Г.М. е бил член на Съвета на директорите на „***“ АД, ЕИК *** от 15.01.2008г. до 13.01.2017г., както и представител на дружеството в същия период. От справката е видно, че Н.Г.М. е член на Надзорния съвет на „***“ АД от 13.01.2017г.
От служебно направената справка в НБД „Население“ се установи, че Десислава Иванова Любенова и Н.Г.М. живеят на един и същи адрес – ***. За Н.Г.М. е отбелязано, че живее на адреса от 07.12.2009г., а Десислава Иванова Любенова от 02.09.2010г. Двамата имат и общо дете – ***.
С писмо вх. №ЦУ-01/15764/26.11.2018г. изпълнителният директор на „СБАЛ ***“ АД заявява, че доколкото му е известно Десислава Иванова Любенова не е упражнявала правомощия по отношение на „***“ АД през периода 23.01.2018г. – 10.06.2018г. и в тази връзка не разполага с доказателства, обективиращи горното.
Въз основа на така изяснената фактическа обстановка, комисията установи следното от правна страна:
Сигналът е подаден от лице, идентифицирано по реда на чл.48, ал.1 от ЗПКОНПИ, поради което същият е годен за разглеждане от Комисията.
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по–ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.46 от с.з., законодателят е вменил качеството на лице, заемащо висша публична длъжност на управителите и изпълнителните директори на лечебните заведения за болнична помощ, които се финансират от бюджета на Националната здравноосигурителна каса и/или от държавния или общинския бюджет, като не диференцира лечебните заведения въз основа на собствеността на капитала.
От събраните в хода на производството доказателства по преписката се установи, че „Специализирана болница за активно лечение – ***“ АД е лечебно заведение за болнична помощ, създадено като търговско дружество със сто процента частна собственост, което има сключени договори с НЗОК за оказване на болнична помощ по клинични пътеки. От събраните по преписката платежни документи по сключените между лечебното заведение и НЗОК договори се установи, че от страна на НЗОК, чрез СЗОК, в полза на болницата, в периода 01.01.2018г. – 31.10.2018г. вкл., са извършени 25 (двадесет и пет) броя плащания на обща стойност 1 063 833,80 лева (един милион шестдесет и три хиляди осемстотин тридесет и три лева и осемдесет стотинки), което обуславя извода, че лечебното заведение получава финансиране от бюджета на НЗОК.
В периода от 03.08.2010г. (датата на вписването на избора й за изпълнителен директор на болничното заведение) до 22.01.2018г., Десислава Иванова Любенова не е притежавала качеството на лице, заемащо публична длъжност по смисъла на чл.3, т.1 - т.25 от Закона за предотвратяване и установяване на конфликт на интереси (ЗПУКИ, отм., ДВ, бр.7 от 19.01.2018г.). Това е така, тъй като по своята правно-организационна форма, „СБАЛ ***“ АД е частно търговско дружество, създадено от физически лица, със 100% (сто процента) частен капитал и като такова не е попадал в обсега на хипотезите на чл.3, т.1 – т.25 от ЗПУКИ (отм.), поради което, осъществяваната от Любенова дейност като изпълнителен директор в този период, не попада в обхвата на отменения закон и по отношение на нея не са приложими ограниченията, предвидени в него.
Считано от датата на влизане в сила на ЗПКОНПИ – 23.01.2018г., законодателят е придвидил изрична правна норма, която вменява на управителите и изпълнителните директори на лечебните заведения за болнична помощ, които се финансират от бюджета на Националната здравноосигурителна каса, качеството на лица, заемащи висша публична длъжност, без да прави разлика относно правно-организационната им форма и собствеността на капитала в дружествата.
Горното налага извода, че в качеството си на Изпълнителен директор на „Специализирана болница за активно лечение – ***“ АД, гр. С., считано от 23.01.2018г., Десислава Иванова Любенова придобива качеството на лице, заемащо висша публична длъжност по смисъла на чл.6, ал.1, т.46 от ЗПКОНПИ.
Предвид обстоятелството, че Десислава Иванова Любенова и Н.Г.М. живеят на един и същи адрес повече от две години и имат общо дете се налага извода, че същите са свързани лица по смисъла на §1, т.15 от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето,заемащо публична длъжност упражнява правомощия или изпълнява задължения по служба повлияно от частен интерес.
В сигнала не се съдържат твърдения за упражнени правомощия от страна на Любенова в качеството й на изпълнителен директор на „Специализирана болница за активно лечение – ***“ АД и от събраните по преписката доказателства не се установи Десислава Любенова да е упражнила правомощия в качеството си на изпълнителен директор на „Специализирана болница за активно лечение – ***“ АД по отношение на „***“ АД в периода 23.01.2018г. – 10.06.2018г. Изрично в писмо вх. №ЦУ-01/15764/26.11.2018г. изпълнителния директор на „СБАЛ ***“ АД заявява, че Десислава Иванова Любенова не е упражнявала правомощия по отношение на „***“ АД през периода 23.01.2018г. – 10.06.2018г.
По отношение твърденията за неподадена декларация по реда на ЗПКОНПИ следва да се има предвид, че има специален ред за проверка на декларациите и имущественото състояние – чл.43-46 от ЗПКОНПИ, който е различен от производството за установяване конфликт на интереси.
Предвид изложеното, се налага извода, че липсват упражнени правомощия по служба от Десислава Любенова в качеството й на изпълнителен директор на „Специализирана болница за активно лечение – ***“ АД и на лице заемащо висша публична длъжност по отношение на „***“ АД в периода 23.01.2018г. – 10.06.2018г. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Десислава Иванова Любенова с ЕГН *** – лице, заемало висша публична длъжност, по смисъла на 6, ал.1, т.46 от ЗПКОНПИ, поради липса на упражнени правомощия по служба в качеството й на изпълнителен директор на „Специализирана болница за активно лечение – ***“ АД по отношение на „***“ АД през периода 23.01.2018г. – 10.06.2018г.
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“ и дирекция „Публичен регистър“. 
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/

